ยาคุมกำเนิดแต่ละรูปแบบมีผลแตกต่างกัน ถ้าเป็นแบบรับประทาน จะขึ้นอยู่กับระยะเวลาที่เคยรับประทานมาก่อนว่า ยาวนานขนาดไหน เพราะจะมีส่วนทำให้ระยะเวลาที่รังไข่ฟื้นฟูกลับมาทำงานได้ตามเดิมแตกต่างกันไปด้วย แต่ส่วนมากมักจะไม่เกิน 3-4 เดือน
หากรังไข่ยังไม่สามารถกลับมาทำงานได้ตามปกตินานกว่านั้น ก็ไม่ได้หมายความว่าจะไม่ตั้งครรภ์​ หรือเกิดภาวะมีบุตรยาก แต่แค่อาจจะไม่สามารถคาดเดา หรือตรวจวันไข่ตกได้แม่นยำมากนักในระยะหนึ่งเท่านั้น
อีกรูปแบบหนึ่ง คือ ยาฉีดคุมกำเนิด ซึ่งเป็นยาหยุดการทำงานของฮอร์โมนโปรเจสเตอโรน เมื่อฉีดเข้าไปแล้ว ก็จะกดการทำงานของรังไข่ ทำให้ไม่มีไข่ตก และทำให้เยื่อบุโพรงมดลูกบางลง
หากฉีดยาคุมกำเนิดอย่างต่อเนื่อง แล้วอยากมีบุตรในภายหลังจึงหยุดฉีดยา การใช้เวลาเพื่อให้เยื่อบุโพรงมดลูกกลับมาหนาตัวพร้อมตั้งครรภ์ตามเดิมก็อาจต้องใช้เวลาระยะหนึ่ง โดยอาจนานประมาณ 3 เดือนถึง 1 ปี ร่วมกับมีประจำเดือนอย่างสม่ำเสมอด้วย
ตอบคำถามโดย นพ.ธีรยุทธ์ จงวุฒิเวศย์